שרה ויין קליס

שרה ויין קליס (באנגלית: Sarah Wayne Callies; נולדה ב-1 ביוני 1977) היא שחקנית אמריקאית. ידועה בעיקר בשל תפקידיה בתור שרה טנקרדי בסדרה "נמלטים" (2005–2009; 2017) ברשת פוקס, ובזכות הופעתה בתור לורי גרימס (אנ') בסדרה "המתים המהלכים" (2010–2013) ברשת AMC. היא גם כיכבה בתור קייטי באומן בסדרה "קולוני" (2016–2018) ברשת USA.

ביוגרפיה
קליס נולדה בכפר לה גראנג' (אנ'), הסמוך לשיקגו, אילינוי, בתם של ולרי וויין ודיוויד א. קלי, פרופסורים לאנגלית ומשפטים באוניברסיטת הוואי במנואה. משפחתה מרקע נוצרי בעיקרה, אם כי סבה מצד אמה היה מהגר יהודי מהונגריה. 

בגיל שנה, קליס עברה להונולולו, הוואי עם משפחתה. במהלך נעוריה, היא הביעה עניין במשחק באמצעות השתתפות בהצגות שונות בבית הספר התיכון פונאהו (אנ'). לאחר שסיימה את לימודיה בתיכון, קליס החלה ללמוד בדארטמות' קולג' בניו המפשייר, שם קיבלה תואר ראשון בדרמה ב-1999, עם התמחות בתאולוגיה של העמים הילידים. היא המשיכה את לימודיה בקונסרבטוריון הלאומי לתיאטרון (אנ'), בדנוור, קולורדו שם קיבלה תואר שני באמנויות יפות ב-2002.

קריירה
קליס עברה לניו יורק ב-2003 וקיבלה במהירות את תפקידה הראשון בטלוויזיה בתור קייט או'מאלי, דמות אורחת בסדרת קצרת הימים "Queens Supreme" של רשת CBS. באותה שנה קיבלה תפקיד ראשי בתור הבלשית ג'יין פורטר (אנ') בסדרה בת השמונה פרקים "טרזן" ברשת The WB. 

בשנים 2005–2009 שיחקה קליס בסדרה הפופולרית "נמלטים" ברשת פוקס בתור ד"ר שרה טנקרדי. עקב הריונה של קליס, נאלצה הפקת הסדרה לרצוח את דמותה, אך בעקבות מחאת מעריצי הסדרה, הוחזרה דמותה לעונה הרביעית ששודרה מסוף שנת 2008 ועד אמצע 2009. היא השתתפה גם בעונה החמישית, ששודרה ב-2017.

בשנים 2010–2013 היא שיחקה בסדרת האימה "המתים המהלכים" בדמותה של לורי גרימס, עד העונה השלישית של הסדרה.

בשנת 2014 קליס שיחקה בסרט "בתוך הסופה" בתפקיד ראשי כאליסון סטון, מטאורולוגית החוקרת את סופות הטורנדו בסרט. היא זכתה לתשבחות על כך מטעם המבקרים. ב-2015 שיחקה לצדו של ניקולס קייג' בסרט "נעלמים".

בשנת 2016 החל לשחקה בתפקיד ראשי בדרמת המדע הבדיוני "קולוני" של רשת USA. בסדרה שיחקה בתפקיד קייטי באומן, אשתו של ויל (ג'וש הולווי). את תפקיד זה עשתה עד 5 ביולי 2018, לאחר תום שלוש עונות. ב-2017 שיחקה בסרטו של ג'יאנקרלו אספוזיטו "המופע" לצד ג'וש דוהאמל, ושיחקה במיני-סדרת מלחמה של נשיונל ג'יאוגרפיק "ארוכה הדרך הביתה" בתור לי-אן וולסקי, אשתו של גארי ולסקי אותו מגלם מייקל קלי.

ב-2018 התארחה בסדרת הטלוויזיה הקנדית "לטרקני", בתפקיד אורח כאניטה דיק. בשנת 2020 שיחקה בתפקיד הראשי בסדרת הדרמה "מועצת האבות" ברשת NBC.

בשנת 2022 לוהקה לאחת הדמויות הראשיות בסדרה "The Company You Keep" של רשת ABC; המבוססת על הסדרה הקוריאנית "My Fellow Citizens!" מ-2019. הסדרה אמורה לעלות לשידור ב-19 בפברואר 2023.

חיים אישיים
ב-21 ביולי 2002 נישאה קליס לג'וש ווינטרהאלט, אותו הכירה בעת לימודיהם בדארטמות'. ב-23 בינואר 2007, פורסם כי בני הזוג מצפים לילד ראשון, בת אשר נולדה מאוחר יותר באותה שנה. בנם השני, אותו אימצו, נולד ב-2013.

פילמוגרפיה

קולנוע

טלוויזיה

במאית

קישורים חיצוניים

הערות שוליים

שחקניות קולנוע וטלוויזיה אמריקאיות
במאיות טלוויזיה אמריקאיות
בוגרות דארטמות' קולג'
אמריקאיות ממוצא יהודי
אמריקאיות שנולדו ב-1977